মাঝরাতে পুলিশের অভিযান, ফার্ম হাউস থেকে মিলল নিষিদ্ধ মাদক

মুর্শিদাবাদ: মুর্শিদাবাদে (Murshidabad) ফের উদ্ধার হল নিষিদ্ধ মাদক। রঘুনাথগঞ্জ থানার (Raghunathganj PS) পুলিশের লাগাতার অভিযানে ফের বিপুল পরিমাণ হেরোইন ও নগদ টাকা উদ্ধার হয়েছে। দিন কয়েক আগে তালাই মোড় এলাকায় গোপন সূত্রে খবর পেয়ে এক যুবককে আটক করে পুলিশ। তার কাছ থেকে উদ্ধার হয় ৩ কেজি হেরোইন। একই রাতে ৩৮ লক্ষ ১৫ হাজার টাকা-সহ আরও একজনকে গ্রেফতার (Arrested) করা হয়।

এই ঘটনার তদন্তে নেমে পুলিশের হাতে উঠে আসে নতুন তথ্য। ধৃতদের মধ্যে এক অভিযুক্ত, নাজির হোসেনকে জিজ্ঞাসাবাদ করে জানা যায়, মথুরাপুর আদিবাসী পাড়া এলাকায় একটি ফার্ম হাউস ও পোল্ট্রি ফার্মে মাদকের মজুত রয়েছে। এরপর রঘুনাথগঞ্জ থানার পুলিশ ওই এলাকায় তল্লাশি চালিয়ে দুটি স্কুটি মোটরসাইকেল-সহ প্রায় ২৬৬ গ্রাম হেরোইন উদ্ধার করে।

আরও পড়ুন: ১৮ মে পর্যন্ত বাতিল বহু ট্রেন! ভোগান্তি এড়াতে দেখুন তালিকা

তদন্তে আরও নতুন মোড় নেওয়ার আশঙ্কা করছে পুলিশ। এই মাদক পাচার চক্রের সঙ্গে আর কে বা কারা যুক্ত রয়েছে, তা জানার জন্য গোয়েন্দা বিভাগের সাহায্য নেওয়া হচ্ছে। রঘুনাথগঞ্জ থানার পুলিশ জানিয়েছে, চক্রের মূল পান্ডাদের ধরতে অভিযান অব্যাহত থাকবে।